SK
L 200/182
Úradný vestník Európskej únie
29.7.2022
(180) Ciele, ktoré Taliansko sleduje, v minulosti neboli dosiahnuté výlučne na základe vzájomného pôsobenia trhových síl.
V skutočnosti sa primeranosť týchto služieb tradične zabezpečovala prostredníctvom záväzkov vyplývajúcich zo služieb vo verejnom záujme, ktoré boli na tento účel uložené spoločnostiam bývalej skupiny Tirrenia Group a zakotvené v pôvodných dohovoroch.
Komisia konštatuje, že dotknuté trasy boli skutočne prevádzkované, zväčša v nezmenenej podobe, mnoho rokov, t. j. aspoň od nadobudnutia platnosti pôvodného dohovoru.
Taliansko, a najmä dotknuté regionálne orgány, sa domnievali, že tieto služby boli (a naďalej zostávali) potrebné na uspokojenie dopytu používateľov.
(181) V súvislosti s trasami určenými len pre náklad (t. j. linka T3 a linka T4) Komisia pripomína, že Všeobecný súd už stanovil (64), že na to, aby mohla byť dotknutá služba charakterizovaná ako služba všeobecného hospodárskeho záujmu, nesmie nevyhnutne predstavovať univerzálnu službu stricto sensu.
Koncepcia univerzálnej služby v skutočnosti neznamená, že dotknutá služba musí reagovať na potrebu spoločnú pre celé obyvateľstvo alebo že sa musí poskytovať na celom území (65), ale že má skôr slúžiť záujmom spoločnosti ako celku.
Komisia okrem toho zastáva názor, že právne predpisy Únie nebránia členským štátom, aby pri uplatňovaní svojho voľného uváženia oprávnene kvalifikovali určité služby nákladnej námornej dopravy do a zo vzdialených oblastí ako služby všeobecného hospodárskeho záujmu za predpokladu, že sú splnené zásady stanovené v nariadení o námornej kabotáži.
(182) Taliansko vysvetlilo, že potreby týkajúce sa služieb vo verejnom záujme súvisia s osobitnými zemepisnými a sociálno-ekonomickými charakteristikami Pontinských ostrovov.
V článku 1 zmluvy o poskytovaní služieb sa stanovuje, že služby zverené spoločnosti Laziomar sú „[...]potrebné na zachovanie územnej kontinuity, aby sa mohli zabezpečiť dodávky tovaru vrátane osobitného, ktorý je nevyhnutný na riadne fungovanie verejných a sociálnych služieb na Pontinských ostrovoch [...]“.
Pokiaľ ide o ostrov Ponza, územná kontinuita a dodávky tovaru a špeciálneho tovaru sú potrebné vzhľadom na jeho vzdialenosť od pevniny (približne 27 námorných míľ od mesta Terracina) a nízky počet obyvateľov (približne 3 500).
Podobné úvahy sa týkajú aj ostrova Ventotene (približne 31 námorných míľ od mesta Terracina a asi 800 obyvateľov).
Pravidelnou frekvenciou uvedených nákladných služieb po celý rok sa zabezpečuje primerané zásobovanie obyvateľov a podnikov na týchto ostrovoch aj mimo sezóny, v čase menšieho dopytu zo strany turistov.
Uvedené služby okrem toho prispievajú aj k hospodárskemu rozvoju oboch ostrovov prepravou tovaru a osobitného tovaru (napr. nebezpečného tovaru, tuhého komunálneho odpadu atď.) z pevniny a na pevninu.
(183) Pokiaľ ide o služby osobnej dopravy a zmiešané služby, na ilustráciu skutočného dopytu Taliansko poskytlo súhrnné štatistiky, z ktorých vyplýva, že v roku 2012 spoločnosť Laziomar na všetkých trasách so službami vo verejnom záujme počas príslušných období plnenia záväzkov vyplývajúcich zo služieb vo verejnom záujme prepravila 240 430 cestujúcich a 13 228 vozidiel.
Údaje za rok 2013 boli vyššie (t. j.
254 167 cestujúcich a 16 927 vozidiel).
Z toho vyplýva, že dva roky predtým, ako bola svojimi záväzkami vyplývajúcimi zo služieb vo verejnom záujme poverená spoločnosť Laziomar, existoval na dotknutých trasách značný súhrnný dopyt po službách námornej dopravy (pozri odôvodnenie 291, v ktorom sa uvádzajú podrobné štatistiky podľa jednotlivých trás za roky 2011 až 2013).
(184) S cieľom ďalej preukázať, že dopyt používateľov zostal na všetkých trasách zachovaný, keď spoločnosť Laziomar začala s prevádzkou na základe novej zmluvy o službách vo verejnom záujme, Taliansko zároveň poskytlo súhrnné štatistiky do konca roka 2019 (pozri tabuľky 6 až8).
V nich sa potvrdzuje, že dopyt používateľov zostal zachovaný a dochádzalo len k miernym výkyvom smerom nahor alebo nadol.
V každom prípade z analýzy štatistík podľa jednotlivých trás za každý rok do konca roka 2019 napokon nevyplynulo, že by dopyt používateľov na konkrétnych trasách zanikol.
Tabuľka 6 Štatistika cestujúcich za roky 2014 – 2019
Rok
Linka T1
Linka T2
Linka T3
Linka T4
Linka A1
Linka A2
Linka A3
Celkový počet cestujúcich
2014
125 720
63 376
30 812
1 509
36 474
58 680
40 000
356 571
2015
131 453
65 822
40 211
165
37 442
69 327
46 847
391 267
2016
141 720
81 572
45 006
308
42 209
60 263
37 981
409 959
(64) Pozri vec T-289/03 BUPA a iní/Komisia, ECLI:EU:T:2008:29, bod 186.
(65) Pozri vec 66/86 Ahmed Saeed Flugreisen, ECLI:EU:C:1989:140, bod 55; vec C-266/96 Corsica Ferries France, ECLI:EU:C:1998:306, bod 45; vec T-17/02 Fred Olsen/Komisia, ECLI:EU:T:2005:218, bod 186 a nasl.